Bhojpuri: रहस्य से भरल बाउल आ बाउल गीत के परंपरा, जानीं एकरा बारे में…
एही से ऊ ना भुलाला (ताई ना हाराए) भगवान के वर्णन बाउल समुदाय एतना प्रेम से आ रहस्यमय ढंग से करेला कि सुनि के बड़ा नीक लागेला. एह गीतन में एगो गजब के चुंबकीय शक्ति बा. कहल जाला कि बाउल लोग अपना गीतन में पूरा प्रेम उड़ेल देला लोग बाकिर लिखेला ना कबो. एह गीतन में भगवान से मिलन के गजब के रहस्यमय तड़प रहेला. गीतकार जरूरे गहिर डुबकी लगा के लिखत होई. बाउल लोगन के मान्यता ह कि गीत- संगीत के माध्यम से ईश्वर के भक्ति में डूबे में सहायता मिलेला. एह गीतन में सेक्स के इच्छा पर कंट्रोल करेके हिदायत भी मिलेला. इंद्रिय निग्रह पर जोर रहेला. एकरा बिना भगवान से मिलन ना होई. ठीक भगवद्गीता वाला संदेश. बाकिर एह घरी के लिखल कुछ बाउल गीतन पर कुछ लोग सवाल उठवले बा कि एमें सांसारिकता वाली चीज आ गइल बाड़ी सन. एसे एकर प्योरिटी भा पवित्रता पर आंच आइल बा. बाकिर अबो अधिकतर बाउल लोग पवित्र आ मोहक गीत गावेला. बाजा के रूप में एकतारा भा दूतारा रहेला. एकतारा बांस आ बकरी के चमड़ा से बनेला, अब एकतारा लकड़ियों के देखल जाता. दूतारा कटहर भा नीम के लकड़ी से बनेला. ओमें दू गो तार रहेला. एकतारा में एकही तार रहेला. एक छोटहन ढोलक जौना के दुग्गी कहल जाला ऊ रहेला. ढोलक नियर एगो बाजा रहेला जौना के खोल कहल जाला. एकरा अलावा खड़ताल, मजीरा, बांसुरी त रहबे करेला. बाकिर सबसे बड़ आ जरूरी चीज रहेला गोड़ में खूब गझिन घुंघरू. ऊ घुंघरुए ताल में लयबद्ध झंकार पैदा करेला कि मन मुग्ध हो जाला. कई गो प्रसिद्ध बाउल लोग लंदन के हाइड पार्क अन्य देशन में आपन प्रदर्शन क चुकल बा लोग. कहल जाला कि कविगुरु रवींद्रनाथ टैगोर भी बाउल गीत परंपरा से प्रभावित रहले. एकरा अलावा काजी नजरुल इस्लाम आ अउरी कुछ प्रसिद्ध लोग एकरा से प्रभावित रहे लोग. एकर रहस्यमता सबसे बड़ आकर्षण के केंद्र ह. एलेन जिंसबर्ग त बाउल गीत के दीवाना रहलन ह. बांग्लादेश के कुस्टिया जिला में हर साल फागुन के महीना में लालन फकीर के स्मरण में लालन उत्सव मनावल जाला. एही तरे सूफी बाउल लोग भी रहस्यमय गीत रचना के माध्यम से ईश्वर से मिलन के तड़प वाला गीत प्रस्तुत करेला. शाह अब्दुल करीम, सूफी बाउल लोगन में बड़ा प्रसिद्ध नांव ह. पश्चिम बंगाल में शांतिनिकेतन में जब पौष मेला लागेला त बाउल गीत परंपरा के सौंदर्य देखे- सुने के मिलेला. कोलकाता में भी कुछ साल से बाउल फकीर उत्सव मनावल जा रहल बा. एगो बाउल समुदाय भवा पगला नामक संत के आपन पूज्य मानेला. पश्चिम बंगाल में सबसे प्रसिद्ध बाउल रहले पूर्णदास बाउल. उनुका के देश के पहिला राष्ट्रपति राजेंद्र प्रसाद सन 1967 में पूर्णदास बाउल सम्राट के पदबी दिहले. उनुकर जनम 18 मार्च 1933 में भइल रहे. पूर्णदास बाउल कई गो फिल्मन में काम कइले बाड़े. इंग्लैंड के माइक जैगर आ बॉब डिल्लन उनुका के बड़ा मानसु लोग. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)
bho_Deva bho_Deva